মুসলিম বিশ্বে বছর ঘুরে প্রতি বছর আসে হজ্ব। জিলহজ্ব মাসের ৮ তারিখ থেকে ১২ তারিখ পর্যন্ত লাগাতর নানা পর্বের মধ্য দিয়ে পালিত হয় হজ্ব। কিন্তু কি তার শিক্ষা? কি এর দর্শন ও তাৎপর্য? কেন বহু অর্থ ও বহু শ্রম ব্যয়ে বিশ্বের নানা দেশ থেকে তিরিশ লাখেরও বেশী মানুষ মক্কায় হাজির হয়? সামর্থবানদের উপর কেন এটি ফরজ? ক্বাবাকে ঘিরে কেন ৭ বার তাওয়াফ? কেন মিনায় তিন দিন অবস্থান? আরাফাতে কেন মহাজমায়েত? মোজদালেফায় খোলা অকাশের নিচে কেন শয়ন? শয়তানের স্তম্ভে কেন তিন দিন ধরে পাথর নিক্ষেপ? কেন সাফওয়া ও মারওয়ার মাঝে নারী-পুরুষ,যুবক-বৃদ্ধার দৌড়াদৌড়ি? সেটিও একবার নয়,সাতবার!কেন লক্ষ লক্ষ পশু কোরবানী? এগুলি কি নিছক আচার? এগুলির পিছনে গুরুত্বপূর্ণ কোন দর্শন ও উদ্দেশ্য থাকলে সেটিই বা কি? এত অর্থব্যয়, শ্রমব্যয় ও সময়ব্যয় যে ইবাদতের পিছনে তা থেকে মুসলিম উম্মাহই বা কতটুকু লাভবান হচ্ছে? প্রতিবছর হাজী হয়ে ফিরছে প্রায় ৩০ লাখ মানুষ,তাতেই বা কি কল্যাণ হচ্ছে তাদের? এগুলি অতিশয় ভাববার বিষয়। কিন্তু মুসলমানদের মাঝে সে ভাবনা কোথায়?